Source: http://jurnaldeziarist.blogspot.com/2017/02/aviz-negativ-de-la-tribunalul-olt.html
Timestamp: 2017-09-24 11:59:56+00:00

Document:
Solicitările a doi magistraţi pensionaţi privind reîncadrarea, respectiv menţinerea în funcţie, au primit aviz nefavorabil din partea Colegiului de conducere al Tribunalului Olt. Cererile depuse de Gheorghe Biolan şi Ion Beşliu se află pe ordinea de zi a şedinţei de azi a plenului Consiliului Superior al Magistraturii (CSM). (Sursa: evenimentdeolt.ro) Eliberat din funcţie la finalul lunii ianuarie ca urmare a pensionării, Gheorghe Biolan a solicitat CSM reîncadrarea în funcţia de judecător la Tribunalul Olt, Judecătoria Slatina, Judecătoria Caracal sau Judecătoria Balş. Potrivit Legii nr. 303/2004 privind statutul judecătorilor şi procurorilor, reîncadrarea în funcţia de judecător se face fără concurs şi cu avizul Consiliului Superior al Magistraturii, la instanţa în cadrul căreia acesta a funcţionat până la data pensionării. „În acest sens, a statuat şi Plenul Consiliului Superior al Magistraturii în şedinţa din 25.09.2008, când a stabilit, cu valoare de principiu, că magistratul pensionat poate fi reîncadrat doar la instanţa la care şi-a exercitat funcţia în momentul pensionării. În cazul de faţă, solicitantul a funcţionat anterior pensionării la Tribunalul Olt, însă solicită reîncadrare atât la această instanţă cât şi la Judecătoria Slatina, Judecătoria Caracal sau la Judecătoria Balş”, se precizează pe site-ul CSM. De asemenea, în nota Direcţiei resurse umane se menţionează că, de regulă, reîncadrarea a fost utilizată ca o modalitate excepţională de ocupare a posturilor vacante, atunci când volumul de activitate al instanţelor la care au funcţionat solicitanţii anterior pensionării a impus acest lucru. Potrivit aceleaşi surse, datele statistice arată că, la toate cele patru instanţe la care Gheorghe Biolan a solicitat reîncadrarea, în perioada 2014 – 2016 încărcăturile pe judecător şi pe schemă s-au situat în mod constant sub mediile la nivel naţional. La Tribunalul Olt, unde sunt 5 posturi vacante, cererea lui Gheorghe Biolan a primit aviz negativ de la foştii colegi. „Prin Hotărârea nr .8/01.02.2917, cu unanimitate de voturi, Colegiul de conducere al Tribunalului Olt a avizat negativ cererea de reîncadrare”, menţionează CSM. În şedinţa din 20 februarie, secţia pentru judecători a CSM a constatat că sunt îndeplinite condiţiile prevăzute de lege pentru reîncadrarea lui Gheorghe Biolan în funcţia de judecător, “însă nu recomandă Plenului Consiliului Superior al Magistraturii reîncadrarea” acestuia. O decizie în privinţa solicitării lui Gheorghe Biolan va fi luată de plenul CSM, în şedinţa de azi.
Aviz nefavorabil al Tribunalului şi pentru Ion Beşliu
Pe ordinea de zi a plenului CSM se află şi cererea depusă de Ion Beşliu, judecător în cadrul Tribunalului Olt, de acordare a avizului anual pentru menţinerea în funcţie. Potrivit Legii 303/2004, magistraţii pot fi menţinuţi în funcţie după împlinirea vârstei de pensionare prevăzută de lege, până la vârsta de 70 de ani. Până la vârsta de 65 de ani, magistratul poate opta să rămână în funcţie, însă după împlinirea acestei vârste, pentru menţinerea în activitate este necesar avizul anual al CSM. Ion Beşliu a fost eliberat din funcţie ca urmare a pensionării în octombrie 2009, fiind reîncadrat un an mai târziu. În 2013, 2014, 2015 şi 2016, Plenul CSM a avizat menţinerea sa în funcţie. “Având în vedere avizul nefavorabil de menţinere în funcţie, exprimat de Colegiul de conducere al Tribunalului Olt, urmează ca Plenul CSM să aprecieze asupra acordării avizului. În măsura în care nu se va acorda avizul pentru menţinerea în funcţie, urmează ca Plenul CSM să formulize propunerea de eliberare din funcţie a domnului Beşliu Ion, judecător la Tribunalul Olt”, se precizează pe site-ul CSM.

References: CSM 
 CSM 
 CSM 
 CSM 
 CSM 
 CSM